CELEX: 32019R0676
Language: bg
Date: 2019-04-29 00:00:00
Title: Регламент за изпълнение (ЕС) 2019/676 на Комисията от 29 април 2019 година за одобряване на активното вещество с нисък риск ABE-IT 56 (компоненти на лизата от Saccharomyces cerevisiae — щам DDSF623) в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (Текст от значение за ЕИП.)

30.4.2019   
               
               
                  BG
               
               
                  Официален вестник на Европейския съюз
               
               
                  L 114/12
               
            
         РЕГЛАМЕНТ ЗА ИЗПЪЛНЕНИЕ (ЕС) 2019/676 НА КОМИСИЯТА
         от 29 април 2019 година
         за одобряване на активното вещество с нисък риск ABE-IT 56 (компоненти на лизата от Saccharomyces cerevisiae — щам DDSF623) в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 22, параграф 1 във връзка с член 13, параграф 2 от него,
         като има предвид, че:
         
                     (1)
                  
                  
                     В съответствие с член 7, параграф 1 от Регламент (ЕО) № 1107/2009 на 1 април 2016 г. работна група по ABE-IT 56 подаде до Франция заявление за одобряване на активното вещество ABE-IT 56 (компоненти на лизата от Saccharomyces cerevisiae — щам DDSF623) (наричано по-долу „ABE-IT 56“).
                  
               
                     (2)
                  
                  
                     В съответствие с член 9, параграф 3 от Регламент (ЕО) № 1107/2009 на 25 май 2016 г. Франция, като държава членка докладчик, нотифицира заявителя, останалите държави членки, Комисията и Европейския орган за безопасност на храните (наричан по-долу „Органът“), че заявлението е допустимо.
                  
               
                     (3)
                  
                  
                     На 20 юни 2017 г. държавата членка докладчик представи на Комисията проект на доклад за оценка, с копие до Органа, в който доклад се прави оценка на това дали може да се очаква активното вещество да отговаря на критериите за одобрение, предвидени в член 4 от Регламент (ЕО) № 1107/2009.
                  
               
                     (4)
                  
                  
                     Органът изпълни изискванията на член 12, параграф 1 от Регламент (ЕО) № 1107/2009. В съответствие с член 12, параграф 3 от посочения регламент той поиска от заявителя да предостави допълнителна информация на държавите членки, Комисията и Органа. През май 2018 г. извършената от държавата членка докладчик оценка на допълнителната информация бе предадена на Органа под формата на актуализиран проект на доклад за оценка.
                  
               
                     (5)
                  
                  
                     На 26 юли 2018 г. Органът предаде на заявителя, на държавите членки и на Комисията заключението си относно това дали може да се очаква активното вещество ABE-IT 56 да отговаря на критериите за одобрение, предвидени в член 4 от Регламент (ЕО) № 1107/2009 (2). Органът направи заключението си публично достояние.
                  
               
                     (6)
                  
                  
                     На 23 октомври 2018 г. Комисията представи на Постоянния комитет по растенията, животните, храните и фуражите доклада за преразглеждане относно ABE-IT 56, а на 22 март 2019 г. — проект на регламент за одобряване на ABE-IT 56.
                  
               
                     (7)
                  
                  
                     На заявителя бе дадена възможност да представи забележките си по доклада за преразглеждане.
                  
               
                     (8)
                  
                  
                     Бе установено, че критериите за одобрение, предвидени в член 4 от Регламент (ЕО) № 1107/2009, са изпълнени по отношение на един или повече представителни видове употреба на най-малко един продукт за растителна защита, съдържащ активното вещество, и по-специално на видовете употреба, които са проучени и подробно описани в доклада за преразглеждане. Поради това е целесъобразно веществото ABE-IT 56 да бъде одобрено.
                  
               
                     (9)
                  
                  
                     Освен това Комисията счита, че ABE-IT 56 представлява активно вещество с нисък риск по смисъла на член 22 от Регламент (ЕО) № 1107/2009. ABE-IT 56 не е вещество с възможен риск и отговаря на условията, посочени в точка 5 от приложение II към Регламент (ЕО) № 1107/2009. ABE-IT 56 е продукт от фракционирането на лизата от Saccharomyces cerevisiae — щам DDSF623. Saccharomyces cerevisiae са най-широко използваният вид дрожди в производството на храни и продукти за промишлени и търговски цели и се среща повсеместно в околната среда. Той не е патогенен за хората или животните, нито заразен за хората. Като цяло те се срещат в естествени услувия и не представляват особен риск за никой от компонентите на околната среда.
                  
               
                     (10)
                  
                  
                     Поради това е целесъобразно ABE-IT 56 да бъде одобрен като активно вещество с нисък риск за срок от 15 години.
                  
               
                     (11)
                  
                  
                     В съответствие с член 13, параграф 4 от Регламент (ЕО) № 1107/2009 приложението към Регламент за изпълнение (ЕС) № 540/2011 на Комисията (3) следва да бъде съответно изменено.
                  
               
                     (12)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Одобряване на активното вещество
            Активното вещество ABE-IT 56 (компоненти на лизата от Saccharomyces cerevisiae — щам DDSF623), посочено в приложение I, се одобрява при предвидените в същото приложение условия.
         
         
            Член 2
            Изменения на Регламент за изпълнение (ЕС) № 540/2011
            Приложението към Регламент за изпълнение (ЕС) № 540/2011 се изменя в съответствие с приложение II към настоящия регламент.
         
         
            Член 3
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 29 април 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 309, 24.11.2009 г., стр. 1.
         
            (2)  Заключение относно партньорската проверка на оценката на риска от употребата на активното вещество ABE-IT 56 (компоненти на лизата от Saccharomyces cerevisiae — щам DDSF623) като пестицид. EFSA Journal (Бюлетин на ЕОБХ) 2018;16(9):5400, 14 стр., https://doi.org/10.2903/j.efsa.2018.5400.
         
            (3)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).
      
      
         
            ПРИЛОЖЕНИЕ I
            
                        Популярно наименование, идентификационни номера
                     
                     
                        Наименование по IUPAC
                     
                     
                        Чистота (1)
                        
                     
                     
                        Дата на одобрението
                     
                     
                        Изтичане срока на одобрението
                     
                     
                        Специфични разпоредби
                     
                  
                        ABE-IT 56 (компоненти на лизата от Saccharomyces cerevisiae — щам DDSF623)
                     
                     
                        Не се прилага
                     
                     
                        1 000  g/kg (активно вещество)
                     
                     
                        20 май 2019 г.
                     
                     
                        20 май 2034 г.
                     
                     
                        За прилагането на единните принципи, посочени в член 29, параграф 6 от Регламент (ЕО) № 1107/2009, се вземат под внимание заключенията от доклада за преразглеждане относно ABE-IT 56 (компоненти на лизата от Saccharomyces cerevisiae — щам DDSF623), и по-специално допълнения I и II към него.
                     
                  
               (1)  Допълнителни подробности за идентичността и спецификацията на активното вещество са представени в доклада за преразглеждане.
         
      
      
         
            ПРИЛОЖЕНИЕ II
            В част Г от приложението към Регламент за изпълнение (ЕС) № 540/2011 се добавя следното вписване:
            
               
                           Номер
                        
                        
                           Популярно наименование, идентификационни номера
                        
                        
                           Наименование по IUPAC
                        
                        
                           Чистота (1)
                           
                        
                        
                           Дата на одобрението
                        
                        
                           Изтичане срока на одобрението
                        
                        
                           Специфични разпоредби
                        
                     
                           „16
                        
                        
                           ABE-IT 56 (компоненти на лизата от Saccharomyces cerevisiae — щам DDSF623)
                        
                        
                           Не се прилага
                        
                        
                           1 000  g/kg (активно вещество)
                        
                        
                           20 май 2019 г.
                        
                        
                           20 май 2034 г.
                        
                        
                           За прилагането на единните принципи, посочени в член 29, параграф 6 от Регламент (ЕО) № 1107/2009, се вземат под внимание заключенията от доклада за преразглеждане относно ABE-IT 56 (компоненти на лизата от Saccharomyces cerevisiae — щам DDSF623), и по-специално допълнения I и II към него.“
                        
                     
            
               (1)  Допълнителни подробности за идентичността и спецификацията на активното вещество са представени в доклада за преразглеждане.